Diari Oficial de la Generalitat Valenciana


Sumari del DOGV 4014, del 05-06-2001 (2001/4993)

ORDRE de 30 d'abril de 2001, de la Conselleria de Cultura i Educació, per la qual es convoca concurs públic per a la concessió d'ajudes als Museus i Col·leccions Museogràfiques Permanents reconeguts de la Comunitat Valenciana per a la dotació d'equipament de les citades institucions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4014

Data del DOGV
:   05-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4993


Data del document
:   30-04-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * protecció del patrimoni
    * museu
    * suport econòmic
    * ajuda pública

ORDRE de 30 d'abril de 2001, de la Conselleria de Cultura i Educació, per la qual es convoca concurs públic per a la concessió d'ajudes als Museus i Col·leccions Museogràfiques Permanents reconeguts de la Comunitat Valenciana per a la dotació d'equipament de les citades institucions. [2001/4993]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució Espanyola. Les dites funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.
  
D'acord amb allò que establix l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, la Generalitat Valenciana li correspon difondre, promoure i conservar el patrimoni artístic moble, per això es convoquen ajudes destinades a fomentar estos objectius, centrades en la concessió d'ajudes als Museus i Col·leccions Museogràfiques Permanents reconeguts de la Comunitat Valenciana per a la dotació d'equipament de les citades institucions.
  
Per això, i fent ús de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana.
  
ORDENE
  
Primer
  
Es convoca concurs públic per a la concessió d'ajudes als Museus i Col·leccions Museogràfiques Permanents reconeguts de la Comunitat Valenciana per a la dotació d'equipament de les citades institucions, i s'aproven les bases per les quals es regix la convocatòria, incloses com a annex I en esta ordre, i el model de sol·licitud inclòs com a annex II en esta ordre.
  
Segon
  
L'import total de les ajudes és de 8.000.000 PTA (48.080,97 euros), que anirà a càrrec de la partida pressupostària 71.82.505.99, línia T0055000, del pressupost vigent de la Generalitat Valenciana.
  
DISPOSICIONS FINALS
  
Primera
  
Es delega en la subsecretària de Promoció Cultural la facultat de concedir les ajudes i se l'autoritza a dictar les resolucions necessàries per al desplegament i l'execució de la present ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Esta ordre, que posa fi a la via administrativa, podrà ser recorreguda potestativament en reposició, o bé directamnet es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes comptador des de l'endemà de la seu publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 30 d'abril de 2001
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases per a la concessió d'ajudes als Museus i Col·leccions Museogràfiques Permanents reconeguts de la Comunitat Valenciana per a la dotació d'equipament de les citades institucions
  
Primera. Objecte
  
L'objecte de les ajudes és:
  
1. Dotar les institucions beneficiàries d'un equip informàtic suficient per a executar el programa d'inventari del patrimoni moble de la Direcció General de Promoció Cultural, amb capacitat per a emmagatzemar tant dades textuals com gràfiques, amb infraestructura de comunicacions i amb capacitats d'impressió, que a més puga ser utilitzat per a altres activitats pròpies dels museus: gabinet didàctic, oficina, etc.
  
2. Facilitar a les institucions beneficiàries l'adquisició de dispositius perifèrics que completen l'equip informàtic ja existent perquè aconseguisca els nivells necessaris per a executar el programa d'inventari del patrimoni moble de la Direcció General de Promoció Cultural.
  
3. Col·laborar amb les institucions beneficiàries en l'adquisició de qualsevol infraestructura mobiliària indispensable per a satisfer les necessitats d'emmagatzematge, conservació, catalogació, classificació i difusió de peces o objectes conservats als museus.
  
4. Col·laborar amb les institucions beneficiàries en l'adquisició de sistemes de seguretat, actius i passius, per a protegir els fons conservats als Museus i Col·leccions Museogràfiques Permanents reconeguts i les seues instal·lacions.
  
5. Col·laborar amb les institucions beneficiàries en l'adquisició de material inventariable i no fungible per a l'estudi i restauració de les peces depositades als museus i col·leccions museogràfiques permanents reconeguts.
  
Segona. Institucions beneficiàries
  
Podran ser beneficiaris de les ajudes els ajuntaments, les corporacions locals, les institucions no lucratives titulars de Museus i Col·leccions Museogràfiques Permanents reconeguts de la Comunitat Valenciana, d'acord amb la Llei 4/1998 d'11 de juny de la Generalitat Valenciana, del Patrimoni Cultural Valencià i l'Ordre de 6 de febrer de 1991 de la Conselleria de Cultura, Educació i Ciència (DOGV 28.02.91).
  
Tercera. Dotació de les ajudes
  
Es concediran subvencions per un import màxim d'1.500.000 PTA (9.015,18 euros) cada una.
  
Quarta. Criteris de concessió de les ajudes
  
Per a la concessió de les ajudes es tindran en compte els següents criteris de prioritat:
  
1. Quant al tipus de subvenció sol·licitada
  
a) instal·lar o millorar els equips actius i passius d'alarma, d'il·luminació, de conservació i de divulgació de les col·leccions.
  
b) instal·lar o millorar els equips tècnics per al laboratori i altres àrees d'estudi, restauració i conservació de les col·leccions.
  
c) instal·lar o millorar els equips informàtics necessaris per als inventaris i la gestió de les col·leccions.
  
2. Quant als destinataris de la subvenció
  
a) Museus i Col·leccions Museogràfiques Permanents que no disposen de sistemes de seguretat, o els tinguen antiquats.
  
b) Museus que no disposen d'equips informàtics.
  
c) Museus que no disposen d'equips tècnics per als laboratoris i altres àrees d'investigació, conservació i divulgació de les col·leccions
  
d) Col·leccions museogràfiques que no disposen d'equips informàtics o d'equips tècnics per als laboratoris i altres àrees d'investigació, conservació i divulgació de les col·leccions.
  
Cinquena. Sol·licituds
  
1. Les subvencions podran ser sol·licitades per a museus o col·leccions museogràfiques permanents reconeguts de la Comunitat Valenciana.
  
2. Les sol·licituds s'hauran de presentar en el termini de 20 dies hàbils a partir del dia següent a la publicació de la present convocatòria en el Diari Oficial de la Generalitat Valenciana. Si el termini acaba en dissabte s'entendra prorrogat fins al primer dia hàbil següent.
  
3. Les sol·licituds, adreçades a la Conselleria de Cultura i Educació - Direcció General de Promoció Cultural, es podran presentar al Registre General d'esta Conselleria, a les direccions territorials de Cultura i Educació de València, Castelló i Alacant, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:
  
a) Instància, subscrita per una persona facultada per a l'acte, mitjançant acord de l'òrgan competent de l'entitat titular del Museu o Col·lecció Museogràfica, on figuraran les dades següents: denominació del Museu o Col·lecció Museogràfica, denominació del titular del Museu o Col·lecció Museogràfica (inclòs NIF o CIF), adreça, telèfon, fax; destinació de la subvenció (suficientment explícita), i relació de la documentació que adjunta. En el cas d'institucions privades o patronats dependents d'ens públics, s'ha d'aportar còpia legitimada del document fundacional o constitutiu.
  
b) Memòria de la compra a realitzar, que inclourà una descripció detallada i el pressupost descriptiu o factura proforma.
  
c) En el cas de Museus o Col·leccions Museogràfiques Permanents reconeguts que s'acullen a la modalitat de subvenció especificada en els apartats 1 i 2 de la base primera, s'adjuntarà document del titular del museu on es comprometa a destinar l'equip adquirit amb fons de la subvenció a l'inventari del museu com a tasca prioritària, i que este equip es quedarà en les instal·lacions del museu i al seu servei.
  
d) Les subvencions que s'hagen sol·licitat o hagen concedit altres administracions o ens públics o privats.
  
4. Conforme a allò que s'ha establit en l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunira els requisits i documents que s'assenyalen en esta base, es requerirà l'interessat perquè en el termini de deu dies esmene la falta, o perquè adjunte els documents preceptius, amb indicació que, si així no ho fera, se li tindrà per desistit de le seua petició, previa resolució que haurà de ser dictada en els termes previstos a la mencionada Llei.
  
Sisena. Resolució de la convocatòria
  
1. Per a la valoració i selecció de les sol·licituds presentades es constituirà una comissió qualificadora integrada per:
  
- la subsecretària de Promoció Cultural, com a presidenta,
  
- el cap d'Àrea de Museus i Belles Arts,
  
- el cap del Servei de Museus i Exposicions
  
- el cap del Servei de Conservació i Restauració de Béns Museístics,
  
- un tècnic de la Direcció General de Promoció Cultural, designat per la subsecretària, que farà de secretari amb veu però sense vot.
  
La comissió qualificadora elevarà proposta a la subsecretària de Promoció Cultural, que resoldrà per delegació del conseller de Cultura i Educació. La resolució serà publicada en el Diari Oficial de la Generalitat Valenciana.
  
2. La comissió qualificadora podra sol·licitar informe de la unitat tècnica competent sobre la idoneïtat del material que el sol·licitant pretén adquirir.
  
3. La no resolució i notificació en el termini previst per a l'efecte, que serà de tres mesos, produirà efectes jurídics desestimatoris.
  
Setena. Especificacions tècniques dels equips informàtics
  
Els equips informàtics hauran de tindre l'informe favorable de la Direcció General de Promoció Cultural.
  
Els sol·licitants podran obtindre una còpia de les característiques tècniques en les dependències de la Direcció General de Promoció Cultural.
  
Huitena. Obligacions dels beneficiaris
  
Els beneficiaris de les ajudes s'obliguen a complir les normes especificades en la present convocatòria, i també a:
  
a) Presentar, en un termini comprés entre la data de notificació de la concessió de la subvenció i el dia 28 de setembre de 2001 (ambdós inclosos), la documentació següent:
  
- Document comptable de reconeixement de l'obligació o còpia degudament legalitzada, quan els museus i les col·leccions museogràfiques permanents reconeguts siguen de titularitat pública, i factura per als altres beneficiaris, que justifique les despeses realitzades per a dur a terme l'activitat per un import igual o superior al de la quantia de l'ajuda concedida.
  
- Certificat de trobar-se al corrent en les obligacions tributàries amb l'administració Tributària Estatal i amb la Comunitat Autónoma Valenciana i davant de la Seguretat Social, en els termes que establix l'Ordre de 30/05/1996, de la Conselleria d'Economia i Hisenda (DOGV 21.06.96). Queden exonerades d'esta obligació les corporacions locals.
  
b) Sotmetre's a les actuacions de control financer que corresponen a la Intervenció General, en relació amb les ajudes concedides.
  
c) Comunicar l'obtenció de subvencions o ajudes per a la mateixa finalitat procedents de qualsevol administració o ens públic.
  
d) Utilitzar com a sistema mecanitzat d'inventari el programa subministrat per la Direcció General de Promoció Cultural.
  
e) Fer el manteniment dels equips subvencionats.
  
f) Permetre que el material informàtic adquirit amb fons procedents de la present convocatòria de subvencions puga ser utilitzat per qualsevol altre museu de la zona que determine la Direcció General de Promoció Cultural, sempre que no hi haja conflicte amb el funcionament del museu i s'utilitze en el lloc propi de la instal·lació i amb idèntics fins.
  
g) Realitzar les actualitzacions especificades per la Direcció General de Promoció Cultural.
  
h) Compartir les dades referents a l'inventari del museu amb la resta dels museus acollits al pla de mecanització de museus de la Comunitat Valenciana, i amb la Direcció General de Promoció Cultural, respectant les normes que s'establisquen sobre seguretat de les informacions emmagatzemades, tant de caràcter tècnic com científic.
  
i) Enviar còpia de les dades referents a l'inventari del museu a la Direcció General de Promoció Cultural. L'enviament de les dades citades es farà de manera periòdica, en format magnètic i utilitzant les ferramentes adequades existents en el programa informàtic de la Direcció General de Promoció Cultural.
  
j) Facilitar que el personal del museu que haja d'accedir regularment al sistema informàtic de mecanització d'inventaris reba el curs de formació de la Direcció General de Promoció Cultural sobre maneig de l'esmentat sistema informàtic.
  
Novena. Forma de pagament
  
El pagament de l'ajuda concedida es farà efectiu després de la presentació per part del beneficiari de la documentació a què es referix la base octava, apartat a. La subvenció sols es farà efectiva si es justifica l'execució prèvia de l'activitat així com la despesa per part del beneficiari.
  
Deu. Inspecció i suport tècnic
  
La Direcció General de Promoció Cultural podrà inspeccionar en qualsevol moment la instal·lació del sistema, i prestarà suport tècnic per a la seua posada en marxa i funcionament a les institucions que s'acullen a la present convocatòria.
  
Onze. Publicacions
  
1. La institució beneficiària es compromet a citar que ha obtingut una ajuda concedida per la Conselleria de Cultura i Educació en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura i Educació es reserva el dret de fer una publicació unitària de totes les dades que es recullen.
  
Dotze. Altres disposicions
  
1. La Conselleria de Cultura i Educació es reserva la possibilitat de revocar la subvenció, donant audiència a l'interessat, en cas d'incompliment d'alguna de les obligacions imposades a les institucions beneficiàries.
  
2. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats podrà donar lloc a modificar la resolució de concessió.
  
3. Serà procedent el reintegrament de les quantitats percebudes i l'exigència dels interessos de demora en els casos previstos en l'article 47.9 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
València, 30 d'abril de 2001
  
El conseller de Cultura i Educació